[]

ส่วนที่ 1

ข้อมูลสรุป (Executive Summary)

บริษัท สหมิตรเครื่องกล จำกัด (มหาชน) (“บริษัท”) ก่อตั้งขึ้นเมื่อปี 2516 ด้วยเงินทุนเริ่มแรก
80,000 บาท เพื่อประกอบธุรกิจตัวแทนในประเทศ จำหน่ายวัตถุดิบ
เครื่องจักรและอุปกรณ์สำหรับโรงงานอุตสาหกรรม โดยเริ่มจากผลิตภัณฑ์กระดาษและเยื่อกระดาษ
จากนั้นบริษัทมีการเติบโตอย่างต่อเนื่อง
ด้วยการเพิ่มผลิตภัณฑ์ให้ครอบคลุมและรองรับการเติบโตของภาคการผลิตในประเทศ
ปัจจุบันบริษัทดำเนินธุรกิจนำเข้าและจัดจำหน่ายสินค้าอุตสาหกรรม โดยมีผลิตภัณฑ์ 5 กลุ่ม คือ (1)
ผลิตภัณฑ์เหล็กแข็งสำหรับทำแม่พิมพ์และเครื่องมือ (2) ผลิตภัณฑ์เครื่องมือและเครื่องจักรกลโรงงาน
(3) ผลิตภัณฑ์กลุ่มกระดาษ (4) ผลิตภัณฑ์เครื่องจักรและอุปกรณ์สำหรับอุตสาหกรรมไม้ และ (5)
ผลิตภัณฑ์เกี่ยวกับไฟฟ้า
ซึ่งกลุ่มสินค้าและบริการครอบคลุมภาคอุตสาหกรรมการผลิตที่สำคัญของประเทศ เช่น
อุตสาหกรรมแม่พิมพ์ชิ้นส่วนและเครื่องมือ อุตสาหกรรมยานยนต์และชิ้นส่วน
อุตสาหกรรมอิเล็กทรอนิกส์และคอมพิวเตอร์ อุตสาหกรรมเฟอร์นิเจอร์ไม้ และอุตสาหกรรมกระดาษ
เป็นต้น

นอกจากนี้ บริษัทมุ่งเน้นการให้บริการก่อน และหลังการขายในลักษณะต่างๆ เพื่อเพิ่มมูลค่า (Value
Added) ให้กับผลิตภัณฑ์ ประกอบด้วย (1) บริการแปรรูปเหล็กแข็งเบื้องต้น เช่น บริการตัด ปาด
เจียร เจาะรู และอื่นๆ ด้วยเครื่องจักรที่ทันสมัย (2) บริการให้คำแนะนำในการเลือกใช้
การติดตั้ง และซ่อมบำรุงเครื่องจักรกลและอุปกรณ์ (3)
บริการตัดและกรอกระดาษตามความต้องการของลูกค้า และ (4)
บริการแปรรูปกระดาษทรายตามขนาดที่ลูกค้าต้องการ

ด้วยประสบการณ์ในการดำเนินธุรกิจมากว่า 30 ปี ภายใต้นโยบาย (1)
รักษาคุณภาพของผลิตภัณฑ์และบริการ (2) การพัฒนาความเชี่ยวชาญเฉพาะในตัวผลิตภัณฑ์ (3)
การเพิ่มความหลากหลายของผลิตภัณฑ์และบริการ และ (4)
การรักษาความสัมพันธ์ที่ดีกับลูกค้าและผู้จัดจำหน่ายสินค้าให้บริษัท
ทำให้ในปัจจุบันบริษัทมีฐานลูกค้ากว่า 2,000 ราย ที่ไว้วางใจผลิตภัณฑ์และบริการของบริษัท

ที่ผ่านมาผลการดำเนินงานของบริษัทเติบโตอย่างต่อเนื่อง โดยมีรายได้รวมในปี 2546 และ 2547
เท่ากับ 1,267.14 และ 1,416.08 ล้านบาทตามลำดับ หรือคิดเป็นอัตราเติบโตเฉลี่ยประมาณ
11.75% ต่อปี โดยมีกำไรสุทธิเท่ากับ 43.54 และ 126.34 ล้านบาทตามลำดับ โดยในปี 2546 –
2547 บริษัทมีอัตรากำไรขั้นต้นเฉลี่ยเท่ากับ 26.03% สำหรับปี 2548
บริษัทมีรายได้รวมและกำไรสุทธิเท่ากับ 1,791.04 และ 155.33 ล้านบาทตามลำดับ
คิดเป็นอัตรากำไรขั้นต้นเท่ากับ 26.01% ใกล้เคียงกับปี 2547 ทั้งนี้
การที่บริษัทสามารถรักษาระดับอัตรากำไรขั้นต้นไว้ได้นั้น เนื่องจาก (1)
บริษัทสามารถกำหนดราคาขายสินค้าให้สอดคล้องกับการเปลี่ยนแปลงของต้นทุนที่ปรับเพิ่มขึ้น
โดยเฉพาะราคาเหล็กแข็งและราคากระดาษ
ซึ่งการปรับราคาดังกล่าวไม่ส่งผลให้ยอดขายของบริษัทลดลง
เพราะผลิตภัณฑ์ที่บริษัทจำหน่ายมีคุณสมบัติเฉพาะและมีคุณภาพสูง
ซึ่งเป็นที่ต้องการของภาคอุตสาหกรรม และ (2)
บริษัทมีสินค้าคงคลังมากเพียงพอและตรงกับความต้องการของภาคอุตสาหกรรม
สามารถจัดส่งสินค้าได้อย่างทันท่วงที ซึ่งถือเป็นข้อได้เปรียบของบริษัท

ณ 31 ธันวาคม 2548 บริษัทมีสินทรัพย์รวมเท่ากับ 1,629.27 ล้านบาท หนี้สินรวมเท่ากับ 508.94
ล้านบาท และส่วนของผู้ถือหุ้นเท่ากับ 1,120.33 ล้านบาท
สินทรัพย์รวมประกอบด้วยสินทรัพย์หมุนเวียน 72.25% และสินทรัพย์ไม่หมุนเวียน 27.75%
สินทรัพย์ที่สำคัญได้แก่ ลูกหนี้การค้าและตั๋วเงินรับ 367.21 ล้านบาท และสินค้าคงเหลือ 766.69
ล้านบาท และหนี้สินรวมประกอบด้วยหนี้สินหมุนเวียน 93.77% และหนี้สินไม่หมุนเวียน 6.23%
หนี้สินที่สำคัญ คือ เงินเบิกเกินบัญชีและเงินกู้ยืมระยะสั้น 244.83 ล้านบาท และเจ้าหนี้การค้า
151.55 ล้านบาท และมีอัตราส่วนหนี้สินต่อทุนเท่ากับ 0.45 เท่า และ 0.75 สำหรับปี 2548 และ
ปี 2547 (ตามลำดับ) จากข้อมูลดังกล่าว
จะเห็นได้ว่าบริษัทมีความแข็งแกร่งด้านโครงสร้างเงินทุนสูงขึ้น

ปัจจุบันบริษัทมีทุนจดทะเบียน จำนวน 550.00 ล้านบาท แบ่งออกเป็นหุ้นสามัญ จำนวน 550.00
ล้านหุ้น มูลค่าที่ตราไว้หุ้นละ 1.00 บาท เป็นทุนชำระแล้ว 530.00 ล้านบาท